《步出城南门》
明代·唐之淳

兀居苦无悰，步出城南门。直视何所见，平沙接荒屯。

累累十四坟，昨有今不存。问之何为尔，垦发登城垣。

白石为雉堞，枯骸弃鸟鸢。向来身外椁，已作他人棺。

子孙流徙尽，谁复招其魂。人生寄一世，日望归山原。

焉知百十年，变灭如浮云。山原未必安，成废亦难论。

路逢相知人，酌我双酒尊。且复与之饮，悲伤复忘言。

日夕酩酊还，击柝声欲喧。慇勤语戍卒，我岂故将军。

作者简介：（1350—1401）明浙江山阴人，名愚士，以字行。唐肃子。建文二年，以方孝孺荐，为翰林侍读，与孝孺俱领修书事。旋卒。有《唐愚士诗》。